FI Euroopan unionin virallinen lehti CE 88/313

(2004/C 88 E/0318)

KIRJALLINEN KYSYMYS E-0070/03

esittäjä(t): Erik Meijer (GUE/NGL) komissiolle

(23. tammikuuta 2003)

Aihe: Energiaa tuhlaavien ja turvattomien maastokelpoisten henkilöautojen suosion nousu Yhdysvalloissa ja toimet vastaavanlaisen kehityksen torjumiseksi EU:ssa

1. Onko komissio tietoinen siitä, että Yhdysvalloissa on sellaisten maastoautojen tuotanto ja myynti lisääntynyt voimakkaasti, joissa on nelipyöräveto ja jotka pystyvät siten kulkemaan ajoteiden ulkopuolella ja että kyse on siis raskaista ja paljon energiaa kuluttavista henkilöautoista, jollaisia lisäksi myydään tällä hetkellä enemmän kuin tavanomaisia autoja?

2. Onko komissio tietoinen myös siitä, että tämäntapaisten autojen esiinmarssi Yhdysvalloissa johtaa kasvavaan arvosteluun ja vastatoimiin, koska se tekee maasta yhä riippuvaisemman öljyntuonnista, kuormittaa ankarasti öljyvarantoja ja lisää voimakkaasti ympäristön saastumista?

3. Tietääkö komissio myös, että tällainen auto on vaarallinen siinä matkustaville ja heidän ympäristölleen, koska yllättävien liikkeiden seurauksena se voi kaatua helposti ja koska sen taakse muodostuu suuri, viiden metrin mittainen kuollut kulma, mikä estää peruuttavaa kuljettajaa näkemästä takana olevia lapsia?

4. Kuinka suuren osan EU:n henkilöautokannasta maastoautot muodostavat tällä hetkellä?

5. Voidaanko myös EU:n jäsenvaltioissa havaita tämänkaltaisten autojen osuuden kasvavan selvästi?

6. Mihin toimiin ryhdytään näiden autojen tuotantoa, tuontia ja myyntiä koskevien rajoitusten kiristämiseksi EU:ssa?

Lähde: Alankomaiden TV-kanava RTL 4, uutiset, 4. tammikuuta 2003.

Erkki Liikasen komission puolesta antama vastaus

(7. maaliskuuta 2003)

Komissio on täysin tietoinen siitä, että Yhdysvalloissa niin kutsuttujen katumaasturien (Sport Utility Vehicle, SUV), pakettiautojen ja avonaisella tavaratilalla varustettujen pakettiautojen myynti ja markkinaosuus on noussut huomattavasti ja on nyt noin 50 prosenttia uusien kevyiden ajoneuvojen myynnistä. Näiden ajoneuvojen osuus kaikista kevyistä ajoneuvoista lähestyy 30:tä prosenttia. Ne on lähes poikkeuksetta varustettu ottomoottorilla, ja niiden polttoaineen kulutus on melko korkea. Polttoaineen alhainen hinta Yhdysvalloissa on osaltaan vaikuttanut näiden ajoneuvojen myynnin kasvuun.

Komissio on tietoinen siitä, että Yhdysvalloissa ollaan entistä huolestuneempia tämäntyyppisten ajoneuvojen käytön lisääntymisestä. Liikenneturvallisuutta käsittelevä viranomainen National Highway Traffic Safety Administration (NHTSA) esitti äskettäin julkisesti tähän asiaan liittyvän huolensa ja keskittyi pääasiassa nurinajoriskeihin. Myös ympäristövaikutuksista ja energiakysymyksistä keskustellaan. Toinen sekä Yhdysvalloissa että Euroopassa puhuttava aihe on kysymys näiden ajoneuvojen ja suhteessa pienempien tavallisten henkilöautojen yhteensopivuudesta törmäystilanteissa. Katumaasturien rakenne aiheuttaa yleensä huomattavasti suuremman iskuvoiman, joka lisää mahdollisten vammojen vakavuutta. Osa valmistajista ja lainsäädäntöviranomaisista on nyt ryhtynyt tutkimaan tätä ongelmaa.

Kaikkien Euroopan markkinoilla myytävien katumaasturien ja avonaisella tavaratilalla varustettujen pakettiautojen on oltava asianomaisten yhteisön ja kansallisten säädösten mukaisia.

Komissio seuraa tarkasti näiden ajoneuvojen käyttäytymistä, erityisesti korkeita ja raskaita katumaastureita, voidakseen todeta, onko toimenpiteisiin syytä ryhtyä. Muutamat jo ehdotetut tulevat vaatimukset koskevat joitain tärkeimpiä osia tämäntyyppisissä ajoneuvoissa. Komissio ehdottaa aiemman ilmoituksensa mukaisesti puitedirektiiviä, jonka aiheena on jalankulkijoiden ja pyöräilijöiden suojelu. Se kattaa tämäntyyppiset ajoneuvot, joiden paino on enintään 2,5 tonnia. Lisäksi komissio ehdottaa direktiiviä, joka koskee karjapuskureita, joita käytetään yleisesti näissä ajoneuvoissa. Komissio on myös jo ehdottanut direktiiviä, joka koskee parannettua epäsuoraa näkemää (1). Se edellyttää peilejä tai vaihtoehtoisia ratkaisuja ”kuolleiden kulmien” vähentämiseksi.

Termiä ”Sport Utility Vehicle” ei ole määritelty täsmällisesti. On kuitenkin arvioitu, että kaikista yhteisössä rekisteröidyistä kevyistä ajoneuvoista noin kolme prosenttia on näitä katumaastureita, joten niiden osuus on vain kymmenesosa Yhdysvaltojen tasosta. On vaikeaa ennustaa markkinoiden kehittymistä, mutta tietyt tekijät rajoittavat näiden ajoneuvojen käyttöä, kuten niiden hinta, polttoaineenkulutus ja polttoaineen hinta sekä koko, joka tekee niistä epäkäytännöllisiä monilla kaupunkialueilla Euroopassa. Tästä huolimatta on kiistatonta, että niiden myynti on kasvussa.

On tärkeää huomata, että autoteollisuus on sitoutunut hiilidioksidipäästöjen (C02) vähentämiseen M1-luokan henkilöautoissa keskimäärin 140 grammaan kilometriä kohti (g/km) vuosiin 2008—2009 mennessä yhteisön markkinoilla tapahtuvan myynnin osalta. Sitoumuksen seurannassa on todettu hiilidioksidipäästöjen alentuneen viime vuosina. Mikäli katumaasturit ja vastaavanlaiset ajoneuvot luokitellaan M1-luokan henkilöautoiksi, ne kuuluvat tämän sitoumuksen piiriin. Polttoaineenkulutuksen pienentäminen on siten tärkeä tekijä teollisuudenalalle. Komissio on ehdottanut, että hiilidioksidipäästöjen mittaukset laajennettaisiin kattamaan N1-luokan ajoneuvot (tavaroiden kuljetukseen käytettävät ajoneuvot) (2). Komissio suorittaa parhaillaan tutkimusta arvioidakseen mahdollisia vaihtoehtoja jos ja kun tämä luokka otetaan mukaan hiilidioksidipäästöjen vähentämistä koskeviin toimenpiteisiin. Tutkimuksen tuloksista on tarkoitus tiedottaa neuvostolle ja parlamentille vielä vuoden 2003 aikana.

Komission toimintatapoihin ei kuulu hillitä minkään tiettyjen ajoneuvotyyppien myyntiä, kunhan ne täyttävät kaikki turvallisuutta ja päästöjä koskevat vaatimukset. Komissio tutkii ja kehittää kuitenkin jatkuvasti aloitteita, joilla pyritään lisäämään sisämarkkinoilla myytävien ajoneuvojen ympäristö- ja turvastandardeja.

(1) EYVL C 126 E, 28.5.2002.

(2) EYVL C 51 E, 26.2.2002.